b'\n_START_ARTICLE_\nKarl von Einem\n_START_PARAGRAPH_\nKarl von Einem (1. tammikuuta 1853 Herzberg am Harz \xe2\x80\x93 7. huhtikuuta 1934 M\xc3\xbclheim) oli saksalainen kenraali, joka toimi Preussin sotaministerin\xc3\xa4 1903\xe2\x80\x931909 ja palveli komentajana ensimm\xc3\xa4isess\xc3\xa4 maailmansodassa._NEWLINE_Einem aloitti sotilasuransa vuonna 1870 osallistumalla Ranskan\xe2\x80\x93Saksan sotaan, jonka aikana h\xc3\xa4n my\xc3\xb6s valmistui upseeriksi. H\xc3\xa4n palveli 1881 alkaen p\xc3\xa4\xc3\xa4esikunnassa ja vuodesta 1898 Preussin sotaministeri\xc3\xb6n osastop\xc3\xa4\xc3\xa4llikk\xc3\xb6n\xc3\xa4. H\xc3\xa4net ylennettiin 1897 everstiksi, 1900 kenraalimajuriksi ja 1903 kenraaliluutnantiksi. Einem tuli toukokuussa 1903 vt. sotaministeriksi ja saman vuoden elokuussa varsinaiseksi sotaministeriksi Heinrich von Gosslerin seuraajana. Ministerikautenaan h\xc3\xa4n painotti raskaan tykist\xc3\xb6n roolin lis\xc3\xa4\xc3\xa4mist\xc3\xa4 ja ajoi konekiv\xc3\xa4\xc3\xa4rin k\xc3\xa4ytt\xc3\xb6\xc3\xb6nottoa._NEWLINE_Einem ylennettiin 1907 ratsuv\xc3\xa4enkenraaliksi ja elokuussa 1909 h\xc3\xa4n siirtyi ministerin paikalta seitsem\xc3\xa4nnen armeijakunnan komentajaksi. Sit\xc3\xa4 h\xc3\xa4n komensi my\xc3\xb6s maailmansodan alussa ja osallistui syksyll\xc3\xa4 1914 l\xc3\xa4nsirintaman taisteluihin Karl von B\xc3\xbclowin toisen armeijan mukana. Marnen taistelun j\xc3\xa4lkeen Einem siirtyi syyskuussa 1914 Max von Hausenin tilalle kolmannen armeijan komentajaksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n jatkoi sodan loppuun asti. H\xc3\xa4n vastasi Reimsin ja Argonnen v\xc3\xa4lisest\xc3\xa4 rintamaosuudesta Champagnessa, ja h\xc3\xa4nen joukkonsa osallistuivat kaikkiin Aisnen taisteluihin. H\xc3\xa4net ylennettiin 1915 kenraalieverstiksi. P\xc3\xa4iv\xc3\xa4\xc3\xa4 ennen aselevon voimaanastumista marraskuussa 1918 Einem nimitettiin \xe2\x80\x9dkruununprinssin armeijaryhm\xc3\xa4n\xe2\x80\x9d komentajaksi kruununprinssi Vilhelmin tilalle ja h\xc3\xa4n sai teht\xc3\xa4v\xc3\xa4kseen kotiuttaa joukot.'